Babelscape/SREDFM huggingface dataset:
Γκρέσια

Η Γκρέσια "(ισπανικά: Grecia)" (ελλ Ελλάδα), είναι πόλη της Κόστα Ρίκα. Είναι η πρωτεύουσα του ομώνυμου καντονιού στην επαρχία της Αλαχουέλα, καλύπτει έκταση 6,86 χμ και έχει πληθυσμό 15.457 κατοίκους.

Η πόλη βρίσκεται σε υψόμετρο 999 μέτρων πάνω από το επίπεδο της θάλασσας και τους πρόποδες της "Κεντρικής Cordillera" στο ανατολικό άκρο της "Κεντρικής Κοιλάδας" (Valle Central). Η πόλη απέχει 27 χιλιόμετρα από το Διεθνές Αεροδρόμιο "Χουάν Σανταμαρία", και 45 χιλιόμετρα από την πρωτεύουσα της Κόστα Ρίκα, Σαν Χοσέ. 

Το γνωστότερο αξιοθέατο της πόλης είναι η εκκλησία "Iglesia de la Nuestra Señora de las Mercedes", που έχει κατασκευαστή εξολοκλήρου από προκατασκευασμένες πλάκες χάλυβα κόκκινου χρώματος. 

Στην κεντρική είσοδο της πόλης υπάρχει ένα μνημείο με αρχαιοελληνικές κολώνες και μια επιγραφή που γράφει "Καλώς ήρθατε στην Ελλάδα", Η πόλη ιδρύθηκε το 1825 από τον "Χοσέ Ραφαέλ Γκαγιέγος ι Αλβαράδο" που ήταν φιλέλληνας ενστερνιζόμενος την επανάσταση του 1821. Κατόπιν αποφάσισε να δώσει σε τρεις πόλεις ελληνικά ονόματα, και της έδωσε το όνομα Ελλάδα προς τιμή της Ελληνικής επανάστασης που γινόταν τότε.
Τυμπάκι

Το Τυμπάκι είναι κωμόπολη στην επαρχία Πυργιωτίσσης, στη δυτική άκρη της πεδιάδος της Μεσσαράς. Αποτελεί έδρα του ομώνυμο Δήμου και Δημοτική Κοινότητα με το ίδιο όνομα στο νομό Ηρακλείου, με 5.007 κατοίκους το 2001. Η απόστασή του από το Ηράκλειο είναι 65,5 χλμ. Κύριες ασχολίες είναι η ελαιοκομία και η καλλιέργεια οπωροκηπευτικών και ανθέων. Πολιούχος ναός είναι ο Άγιος Τίτος, ενώ υπάρχει και ναός του Αγίου Πνεύματος. Στις 25 Αυγούστου ο οικισμός πανηγυρίζει, ενώ την 1η Σεπτεμβρίου εορτάζεται η γεωργική Πρωτοχρονιά, με ομαδική έξοδο των κατοίκων στα περιβόλια που διημερεύουν. Στο Τυμπάκι βρίσκεται και ο οικισμός του Κόκκινου Πύργου. Στο Δήμο Τυμπακίου ανήκουν οι αρχαιολογικοί χώροι της Φαιστού και της Αγίας Τριάδος.
Ρόζα Ζαφεράνι

Η Ρόζα Ζαφεράνι ("Rosa Zafferani") είναι πολιτικός από τον Άγιο Μαρίνο. Διετέλεσε Κυβερνούσα Διοικητής στη μικρή χώρα.

Γεννήθηκε στις 16 Αυγούστου του 1960. ΕξελέγηΚυβερνούσα Διοικητής για την περίοδο από 1η Απριλίου ως τον Οκτώβριο του 2008, μαζί με το Φεντερίκο Πεντίνι Αμάτι. Προηγουμένως, είχε υπηρετήσει στο ίδιο αξίωμα, από τον Απρίλιο του 1999 ως τον Οκτώβριο του ιδίου έτους.

Η Ζαφεράνι υπηρέτησε και σε υπουργεία. Συγκεκριμένα, υπήρξε Υπουργός Υγείας, Παιδείας και Εσωτερικών. Είναι μέλος του Χριστιανοδημοκρατικού Κόμματος.
Φεντερίκο Πεντίνι Αμάτι

Ο Φεντερίκο Πεντίνι Αμάτι ("Federico Pedini Amati") είναι πολιτικός από τον Άγιο Μαρίνο.

Γεννήθηκε την 1η Αυγούστου του 1967. ΕξελέγηΚυβερνών Διοικητής για την περίοδο από 1η Απριλίου ως τον Οκτώβριο του 2008, μαζί με τη Ρόζα Ζαφεράνι. Είναι μέλος του Κόμματος Σοσιαλιστών και Δημοκρατών.
Τριρ

<br>
Η Τριρ (Trier, παλαιότερα αναφερόμενη ως "Τρέβηροι") είναι πόλη στο κρατίδιο Ρηνανία-Παλατινάτο της Γερμανίας. Η πόλη των 103.000 κατοίκων βρίσκεται στις όχθες του ποταμού Μοζέλλα. Η πόλη ιδρύθηκε από τους Ρωμαίους με το όνομα "Augusta Treverorum" και μέχρι σήμερα έχουν διατηρηθεί πολλά κτίρια όπως τα λουτρά και η βασιλική. Στην πόλη γεννήθηκε ο Γερμανός φιλόσοφος, κοινωνιολόγος, δημοσιογράφος, ιστορικός, πολιτικός οικονομολόγος και θεμελιωτής του κομμουνισμού Καρλ Μαρξ και το σπίτι του είναι σήμερα μουσείο.
Ιδαίος

Στην ελληνική μυθολογία με το όνομα Ιδαίος είναι γνωστά τα ακόλουθα 4 πρόσωπα, όλα από την Τροία:
# Γιος του Δαρδάνου και της Χρύσης. Μαζί με τον πατέρα του, καθιέρωσε πάνω στο όρος Ίδη τη λατρεία της «Ιδαίας Μητρός». Ο Ιδαίος αυτός έδωσε το όνομά του στο όρος. Αδελφός του ήταν ο Δίμας.
# Κήρυκας των Τρώων και ηνίοχος του βασιλιά Πριάμου, που αναφέρεται στην "Ιλιάδα" (Γ 248, Ω 325).
# Γιος του Τρωαδίτη Δάρητα, ιερέως του Ηφαίστου. Αυτός ο Ιδαίος ήταν αδελφός του Φηγέως.
# Γιος του Πάρι και της Ωραίας Ελένης.
Ίδμων

Στην ελληνική μυθολογία ο Ίδμων ήταν ο μάντης της Αργοναυτικής Εκστρατείας. Ο Ίδμων ήταν γιος του Άβαντα και της Αστερίας ή Κυρήνης. Επομένως ήταν εγγονός (από τον πατέρα του) του μεγάλου μάντη Μελάμποδα. Λεγόταν ωστόσο ότι πραγματικός πατέρας του ήταν ο ίδιος ο θεός Απόλλων, και όχι ο Άβαντας. Ο Ίδμων ταυτίζεται πάντως κάποτε με τον Θέστορα, ο οποίος ήταν γιος του Απόλλωνα και πατέρας του Κάλχαντα. Σε αυτή την εκδοχή, το "«ίδμων»" είναι απλώς ένα επίθετο που σημαίνει «ο με δεύτερη ματιά», ο ενορατικός.

Ο Ίδμων, πριν αναχωρήσει με τους υπόλοιπους Αργοναύτες για την Κολχίδα, γνώριζε ότι δεν θα επέστρεφε πίσω, αλλά θα πέθαινε κατά τη διάρκεια της εκστρατείας. Πραγματικά, στη χώρα των Μαριανδυνών σκοτώθηκε από ένα αγριογούρουνο (κάπρο). Το 559 π.Χ., όταν οι Μεγαρείς ίδρυσαν την πόλη Ηράκλεια (το σημερινό Ερεγκλί της Τουρκίας) έχτισαν ναό στο σημείο που βρισκόταν ο υποτιθέμενος τάφος του.

* Το γένος πεταλούδας "Idmon" πήρε το όνομά του από τον μυθικό αυτό μάντη.
Ιδυία

Στην ελληνική μυθολογία η Ιδυία ήταν μία από τις Ωκεανίδες, τις κόρες του Ωκεανού και της Τηθύος. Η Ιδυία παντρεύτηκε τον βασιλιά Αιήτη της Κολχίδας, ο οποίος ήταν γιος του θεού Ηλίου. Ο Απολλώνιος ο Ρόδιος την αναφέρει ως Ειδυία. Η Ιδυία ήταν η δεύτερη σύζυγος του Αιήτη και επομένως ο Άψυρτος μπορεί να μην ήταν δικό της παιδί. Παιδί της Ιδυίας και του Αιήτη ήταν η Μήδεια, ωστόσο κάποιες παραλλαγές την αναφέρουν ως πρώτη σύζυγο του βασιλιά και μητέρα και των δύο παιδιών. Μερικές πηγές την αποκαλούν «θεά της γνώσεως».
Μιχάλης Σταφυλάς

Ο Μιχάλης Σταφυλάς (1920-2018) ηταν συγγραφέας και εκδότης, ο οποίος επιμελείται εκδόσεις για την Ευρυτανία, όπως επίσης και λογοτεχνικά περιοδικά.
Μπάιρον Ντίνκινς

Ο Μπάιρον Ντίνκινς ("Byron Dinkins") είναι Αμερικάνος καλαθοσφαιριστής, ο οποίος έπαιξε στο ΝΒΑ και επίσης σε ελληνικές ομάδες.Αγωνιζόταν στη θέση πλέι μέικερ.
Ιέρα

Στην ελληνική μυθολογία η Ιέρα ήταν η σύζυγος του Τηλέφου. Η Ιέρα, κόρη του βασιλιά της Μυσίας Τεύθραντα, είχε τη φήμη ότι ήταν ωραιότερη και από την ίδια την Ωραία Ελένη, αλλά και γενναία: Τον καιρό που οι Αχαιοί έκαναν επίθεση στη Μυσία, η Ιέρα υπερασπίσθηκε τη χώρα επικεφαλής γυναικών. Τελικώς η Ιέρα σκοτώθηκε από τον Νιρέα. Η Ιέρα και ο Τήλεφος είχαν δύο γιους: τον Τάρχωνα και τον Τυρσηνό.
Ένα τραγούδι για τον Αργύρη

Ένα τραγούδι για τον Αργύρη (Γερμανικά: "Ein Lied für Argyris / Άιν λιντ φουρ Αργκίρις") είναι ο τίτλος ενός ελβετικού ντοκιμαντέρ. Παρουσιάζει την ζωή και το έργο του Αργύρη Σφουντούρη, από το Δίστομο, οποίος σε ηλικία τεσσάρων χρονών επέζησε της γενοκτονίας στο χωριό του. H ταινία ΕΝΑ ΤΡΑΓΟΥΔΙ ΓΙΑ ΤΟΝ ΑΡΓΥΡΗ  είναι η συγκινητική ιστορία της ζωής του Αργύρη Σφουντούρη με φόντο τα γεγονότα που στιγμάτισαν την Ελλάδα τα τελευταία εβδομήντα xρόνια, από την Γερμανική Κατοχή και τον Εμφύλιο μέχρι τη Μεταπολίτευση. Είναι ταυτόχρονα μια ταινία για την αντιμετώπιση του προσωπικού θρήνου ενός ανθρώπου που σε ηλικία 4 ετών έχασε τους γονείς του και 30 συγγενείς στη σφαγή του Διστόμου, η πορεία του στο δρόμο της επιστήμης, αλλά και η συνειδητοποίηση  του ιστορικού χρέους που είχε για την διεκδίκηση των Γερμανικών αποζημιώσεων. Mια ταινία-ταξίδι στην αναζήτηση της προσωπικής γαλήνης.
Ιδαίοι Δάκτυλοι

Στην ελληνική μυθολογία οι Ιδαίοι Δάκτυλοι ήταν δαίμονες που κατάγονταν από το βουνό Ίδη της Κρήτης. Αποτελούσαν την ακολουθία της μητέρας των θεών, της Ρέας ή Κυβέλης. Τους ονόμασαν «Δακτύλους» επειδή ήταν 5 τον αριθμό, όσα δηλαδή και τα δάκτυλα του ενός χεριού, ή επειδή ήταν πολύ επιδέξιοι στα χέρια, ιδίως ως προς την κατεργασία των μετάλλων, ή επειδή όταν τους γέννησε η μητέρα τους (που ήταν η Ρέα ή η Αγχιάλη) έμπηξε από τους πόνους του τοκετού τα δάχτυλά της στο χώμα, ή, τέλος, γιατί γεννήθηκαν από τη σκόνη που έριξαν πίσω τους με τα δάχτυλά τους οι τροφοί του Δία. Αναφέρονται και περισσότεροι από 5 Δάκτυλοι, μέχρι τον αριθμό 15. Σύμφωνα με άλλη παράδοση, απλώς οι εκατό πρώτοι άνδρες που γεννήθηκαν ποτέ στην Κρήτη ονομάσθηκαν «Ιδαίοι Δάκτυλοι».

Οι Δάκτυλοι υποτίθεται ότι βρήκαν και κατεργάσθηκαν πρώτοι τον σίδηρο, ενώ κάποιες πηγές τους αποδίδουν και την καθιέρωση των Μυστηρίων. Σύμφωνα με την επικρατήσασα παράδοση, που τους ταυτίζει με τους Κουρήτες, στους Δακτύλους εμπιστεύθηκε η Ρέα τη φύλαξη του βρέφους της, του θεού Δία. Μία παράδοση των Ηλείων δίνει και τα ονόματα των 5: Ηρακλής (όχι ο συνώνυμος ήρωας), Παιωναίος, Επιμήδης, Ιάσιος και Ίδας. Ο μεγαλύτερος σε ηλικία ήταν ο Ηρακλής. Οι 5 αυτοί Δάκτυλοι ίδρυσαν τους Ολυμπιακούς Αγώνες, ως εξής: ο Ηρακλής πρότεινε στους άλλους 4 να κάνουν αγώνες δρόμου καθώς πρόσεχαν τον μικρό Δία για να διασκεδάσουν και λίγο. Μετά τη λήξη των αγώνων, ο Ιδαίος Ηρακλής στεφάνωσε τους νικητές. Στη συνέχεια, πρότεινε να τελούνται οι αγώνες αυτοί κάθε 5 χρόνια, όσοι ήταν και οι Ιδαίοι Δάκτυλοι. Πραγματικά, στην Ολυμπία υπήρχε ιδιαίτερος βωμός των Ιδαίων Δακτύλων. Ο Ιδαίος Ηρακλής λατρευόταν ιδιαίτερα στην Ολυμπία, στη Μεγαλόπολη, στις Ερυθρές και στις Θεσπιές.

Μία άλλη, μάλλον αρχαιότερη, παράδοση, αναφέρει ότι οι Ιδαίοι Δάκτυλοι ήταν τρεις: ο Κέλμις, ο Δαμναμενεύς και ο Άκμων, όλοι τους παντοδύναμοι μάγοι. Αυτοί οι μάγοι ήταν υπηρέτες της Αδράστειας, που πρώτοι άσκησαν την τέχνη του «πολυμήτιος» Ηφαίστου κατεργαζόμενοι με τη φωτιά το σίδερο και τον χαλκό. Σύμφωνα με μία άλλη παράδοση, οι Ιδαίοι Δάκτυλοι δίδαξαν μουσική στον Πάρι, στο όρος Ίδη της Τρωάδας.
Χοακίν Σάντσεθ

Ο Χοακίν Σάντσεθ ("Joaquín Sánchez Rodríguez", 21 Ιουλίου 1981), ή απλά Χοακίν, είναι διεθνής Ισπανός ποδοσφαιριστής, ο οποίος αγωνίζεται για την Ρεάλ Μπέτις.
Αυτόνομη επαρχία του Μπολτσάνο

Η Αυτόνομη επαρχία του Μπολτσάνο ή Νότιο Τιρόλο (ιταλικά: "Provincia autonoma di Bolzano – Alto Adige", γερμανικά: "Autonome Provinz Bozen – Südtirol") είναι μία από τις δύο επαρχίες που αποτελούν την περιφέρεια του Τρεντίνο-Άνω Αδίγης στην Ιταλία και η μεγαλύτερη σε έκταση σε ολόκληρη τη χώρα. Η έκτασή της είναι 7.399,97 τ.χλμ. και ο πληθυσμός της ανέρχεται σε 493.910 κατοίκους (2008). Έδρα της επαρχίας είναι το Μπολτσάνο ("Bolzano"). Συνολικά, η επαρχία αριθμεί 116 δήμους.

Μαζί με την επαρχία του Τρέντο και τις περιοχές του Βόρειου και Ανατολικού Τιρόλου στην Αυστρία, συνιστούν την ευρωπεριφέρεια της ιστορικής περιοχής του Τιρόλου.

Συνορεύει βόρεια με την Αυστρία, δυτικά με την Ελβετία, νοτιοανατολικά με την περιφέρεια του Βένετο (επαρχία του Μπελούνο), νότια με την επαρχία του Τρέντο και νοτιοδυτικά με τη Λομβαρδία (επαρχία του Σόντριο).
Φαχρελνισά Ζεΐντ

H πριγκίπισσα Φαχρελνισά Ζεΐντ (τουρκ. "Fahrelnissa Zeid", αραβ. الأميرة فخر النساء زيد, Πρίγκηπος, Κωνσταντινούπολη, 1901 – Αμάν, 5 Σεπτεμβρίου 1991) ήταν επιφανής Τουρκάλα ζωγράφος, το έργο της οποίας υπήρξε ποικιλόμορφο και χαρακτηρίζεται για τη σύνθεση Ισλαμικών και Βυζαντινών στοιχείων με επιρροές από τη δυτική τέχνη. Αναγνωρίζεται επίσης ως εκπρόσωπος της αφηρημένης και γεωμετρικής τέχνης.
Αντίοχος ΙΑ΄ Επιφανής

Ο Αντίοχος ΙΑ΄ Επιφανής (??? – 92 π.Χ.) ήταν επίδοξος ηγεμόνας της Δυναστείας των Σελευκιδών, βασιλέων της Συρίας κατά την ελληνιστική περίοδο. Ήταν γιος του Αντίοχου Η΄ του Γρυπού και της Τρύφαινας, παρέμεινε δε στο πολιτικό προσκήνιο κατά την περίοδο 95 π.Χ. – 92 π.Χ..
Ίθακος

Στην ελληνική μυθολογία ο Ίθακος ήταν Κερκυραίος στην καταγωγή ήρωας, γιος του Πτερελάου και της Αμφιμήδης, και απόγονος του Δία.

Αδέλφια του Ιθάκου ήταν ο Νήριτος και ο Πολύκτορας. Και τα τρία αυτά αδέλφια μαζί έφυγαν από την Κέρκυρα και πήγαν στην Ιθάκη, όπου ίδρυσαν βασίλειο. Τελικώς και το ίδιο το νησί πήρε το όνομα του Ιθάκου. Σύμφωνα με μία εκδοχή, αδελφοί του Ιθάκου ήταν και οι Τάφιος και Τηλεβόας.
Ιλιόνη

Στην ελληνική μυθολογία η Ιλιόνη ήταν η μεγαλύτερη στην ηλικία από τις θυγατέρες του βασιλιά της Τροίας, του Πριάμου, και της συζύγου του Εκάβης. Το όνομά της σχετίζεται με τη λέξη "Ίλιον" = Τροία. Η Ιλιόνη παντρεύτηκε τον βασιλιά της Θράκης Πολυμήστορα. Ξέφυγε έτσι από τα δεινά του Τρωικού Πολέμου και της αλώσεως της Τροίας, αφού ζούσε σε άλλο μέρος. Στον Πολυμήστορα μάλιστα έστειλε τον γιο του Πολύδωρο ο Πρίαμος με θησαυρό, προβλέποντας την άλωση, ώστε να σωθεί και ένας άρρενας απόγονός του. Ο Πολυμήστορας σκότωσε τον Πολύδωρο για να οικειοποιηθεί τον θησαυρό, αλλά κατά μία εκδοχή η Ιλιόνη τον ξεγέλασε και στην πραγματικότητα ο Πολυμήστορας σκότωσε τον δικό του γιο, τον Δηίπυλο. Στην "Αινειάδα" ο Αινείας δίνει το σκήπτρο της Ιλιόνης στη Διδώ.
Χρήστος Ζούπας

Ο Χρήστος Ζούπας υπήρξε δήμαρχος Υμηττού και πρώην καλαθοσφαιριστής. Αγωνιζόταν στη θέση του πλέι μέικερ με ύψος 1,80.
Σωτήρης Νικολαΐδης

Ο Σωτήρης Νικολαΐδης, γεννημένος στις 25 Μαΐου 1974, είναι Έλληνας πρώην καλαθοσφαιριστής και νυν προπονητής καλαθοσφαίρισης.
Ίμβρασος

Στην ελληνική μυθολογία με το όνομα Ίμβρασος είναι γνωστά τα παρακάτω δύο διαφορετικά πρόσωπα:
# Ηγεμόνας της Θράκης. Πήρε ως σύζυγό του την Αίνο και απέκτησαν ένα γιο, τον Πείροο, ο οποίος αναφέρεται στην "Ιλιάδα", καθώς ήταν (μαζί με τον Ακάμαντα) αρχηγός των Θρακών που συμμετείχαν στον Τρωικό Πόλεμο ως σύμμαχοι των Τρώων.
# Στην Ελληνική μυθολογία ο Ίμβρασος ήταν ποτάμιος θεός, γιος του θεού Απόλλωνα και της Νύμφης Ωκυρρόης. Ο ποταμός (χείμαρρος) βρίσκεται στη νήσο Σάμο, ονομαζόταν και «Παρθένιος», επειδή σε αυτόν γεννήθηκε αλλά και μετέπειτα λουζόταν η θεά Ήρα και ξαναγινόταν παρθένος.
# Το όνομα Ίμβραμος / Ίμβρασος απαντά και ως προελληνική καρική θεότητα της ευφορίας και της γονιμότητας που αντιστοιχούσε στον Ερμή του ελληνικού δωδεκαθέου.
Αμφιθέατρο της Πούλα

thumb|To Αμφιθέατρο της Πούλα
thumb|Η ρωμαϊκή αρένα της Πούλα

Αρένα είναι το όνομα του αμφιθεάτρου που βρίσκεται στην πόλη Πούλα (Κροατία). Η Αρένα είναι το μόνο ρωμαϊκό αμφιθέατρο που έχει διασωθεί με τέσσερις πλευρικούς πύργους και με τους τρεις ρωμαϊκούς αρχιτεκτονικούς ρυθμούς. Είναι το έκτο μεγαλύτερο ρωμαϊκό αμφιθέατρο και ένα σπάνιο παράδειγμα, ανάμεσα στα 200 ρωμαϊκά αμφιθέατρα που διασώθηκαν, μοναδικών τεχνολογικών επιτευγμάτων. Είναι ακόμα το καλύτερα διατηρημένο μνημείο της Κροατίας.
Πολ Τριμπόλι

Ο Πολ Τριμπόλι ("Paolo Vincenzo Trimboli") είναι παλαίμαχος Αυστραλός διεθνής ποδοσφαιριστής ιταλικής καταγωγής. Γεννήθηκε στις 25 Φεβρουαρίου του 1969 και αγωνιζόταν στην επίθεση.
Γεώργιος Σκουζές

Ο Γεώργιος Σκουζές (1811 - 1884) ήταν έμπορος και τραπεζίτης.
Παναγής Σκουζές

Ο Παναγής Σκουζές (1777 ή 1776 - 1847) ήταν Έλληνας έμπορος με πολυτάραχο βίο. Στα απομνημονεύματά του διέσωσε την ιστορία των Αθηνών του 18ου αιώνα.
Λιμένας Ζέας

Ο Λιμένας Ζέας ή παλαιότερα Πασαλιμάνι είναι ο δεύτερος σε μέγεθος λιμένας του Πειραιά με σχήμα κυκλικό.

Κατά την αρχαιότητα ήταν ο μεγαλύτερος από τους τρεις πολεμικούς λιμένες της Αθήνας, Ζέας, Μουνιχίας και Κανθάρου (ο σημερινός κεντρικός), αλλά και του ελλαδικού χώρου γενικότερα, αφού περιλάμβανε περισσότερους νεώσοικους και από τους άλλους δύο (αναφέρονται 196), σε ακτινωτή διάταξη επί της παραλίας του. Ο λιμένας αυτός λεγόταν από τους αρχαίους Αθηναίους «Ζέα», όπως εξακριβώθηκε από επιγραφή που βρέθηκε στο μυχό του λιμένα προ της σημερινής πλατείας Κανάρη, επί της οποίας υπήρχε το συμβόλαιο της "«εν Ζέα Σκευοθήκης του Αττικού Ναυστάθμου»".
Πυραμίδα του Λούβρου

Η Πυραμίδα του Λούβρου είναι μια μεγάλη γυάλινη και μεταλλική πυραμίδα (μαζί με τρεις μικρότερες) που βρίσκεται στην αυλή του Ναπολέοντα ("Cour Napoléon") του Μουσείου του Λούβρου στο Παρίσι. Η μεγαλύτερη χρησιμοποιείται ως η κύρια είσοδος του μουσείου. Η κατασκευή της ολοκληρώθηκε το 1989, εγκαινιάστηκε στις 4 Μαρτίου και αποτελεί ένα από τα σημαντικότερα αξιοθέατα της πόλης.
Οικοδομικά υλικά

thumb|right|300px|Πλακάκιαthumb|right|300px|Άμμος θαλάσσης-Αμμακονία
Οικοδομικά υλικά ονομάζονται τα υλικά που χρησιμοποιούνται στην ανέγερση κτισμάτων. Τέτοια υλικά είναι τα παραδοσιακά, αυτά που χρησιμοποιούσε ο άνθρωπος μέχρι τον 19ο αιώνα όπως πέτρα, ξύλο, τούβλα, γυαλί αλλά και μια μεγάλη ποικιλία νεώτερων υλικών όπως τσιμέντο, χάλυβας, μονωτικά υλικά, αλουμίνιο και πολλά άλλα.
Αλιρρόθιος

Ο Αλιρρόθιος ήταν γιος του Ποσειδώνα και της νύμφης Ευρύτης , ο οποίος προσπάθησε να βιάσει την Αλκίππη, κόρη του Άρη. Τον σκότωσε όμως ο πατέρας της, συλλαμβάνοντάς τον επ' αυτοφόρω στην πηγή του ιερού του Ασκληπιού στους πρόποδες της Ακρόπολης. Ο Ποσειδώνας ζήτησε την τιμωρία του Άρη και έτσι οι δώδεκα θεοί συγκρότησαν το πρώτο δικαστήριο για εκδίκαση φόνου στον Άρειο Πάγο, ο δε Άρης αθωώθηκε.
Το επίθετο "αλιρρόθιος" σημαίνει «αυτός που πλήττεται από τα κύματα της θάλασσας».
OneDrive

Το Microsoft OneDrive (προηγουμένως γνωστό ως "SkyDrive", "Windows Live SkyDrive", "Windows Live Folders") είναι μέρος της οικογένειας προγραμμάτων και υπηρεσιών του Windows Live της Microsoft.Το OneDrive επιτρέπει στους χρήστες να αποθηκεύουν αρχεία στο νέφος και να αποκτούν πρόσβαση σε αυτά από οποιονδήποτε υπολογιστή. Η υπηρεσία OneDrive χρησιμοποιεί το Windows Live ID περιορίζοντας την πρόσβαση στα ιδιωτικά αρχεία ενός χρήστη, τον διαμοιρασμό τους με επαφές ή τη δημοσιοποίησή τους. Δεν χρειάζεται Windows Live ID για να προβληθούν τα κοινόχρηστα αρχεία.

Το OneDrive προσφέρει δωρεάν χώρο αποθήκευσης 5 GB, με επιλογές αποθήκευσης 100 GB, 1 TB και 6 TB διαθέσιμες είτε ξεχωριστά είτε με συνδρομές στο Office 365.
Άχτι

Στη φινλανδική μυθολογία, ο Άχτι (φινλ. "Ahti, Ahto") είναι ο θεός της θάλασσας και της αλιείας. Είναι σύντροφος της Βέλλαμο και κατοικούν στο βυθό, στο παλάτι της Άχτολα. Θεωρούνταν ότι είχε στην κατοχή του κάποια κομμάτια του Σάμπο, το οποίο καταστράφηκε και χάθηκε στη θάλασσα μετά από μια μάχη.

Συχνά συγχέεται με τον Λέμμινκαϊνεν.
Κιόρ Γιουσούφ Ζιγιαουντίν Πασάς

thumb|right|120px|Ο Θυρεός των Μεγάλων Βεζίρηδων
Ο Κιόρ Γιουσούφ Ζιγιαουντίν Πασάς ή "Κιόρ Γιουσούφ Μεχμέτ Πασάς" ήταν Μεγάλος Βεζίρης στην Οθωμανική Αυτοκρατορία.
Λόβιαταρ

Στη φινλανδική μυθολογία, η Λόβιαταρ (φινλ. "Loveatar, Lovetar, Lovehetar, Louhetar, Louhiatar, Louhi") είναι η τυφλή κόρη του Τούονι, θεού του Κάτω Κόσμου, και θεωρούνταν η χειρότερη από τις θεότητες του Θανάτου. 

Σύμφωνα με το μύθο, που περιγράφεται στο 45ο κεφάλαιο του έπους Καλέβαλα, γέννησε εννιά γιους, τις Εννιά ασθένειες. 

Η Λόβιαταρ συχνά συγχέεται με τη θεότητα Λόουχι, που εξουσίαζε την Πόγιολα, και σε παλιά παραδοσιακά φινλανδικά ποιήματα οι δυο χαρακτήρες ταυτίζονται. Είναι πιθανόν να πρόκειται για δυο διαφορετικές τοπικές ονομασίες της ίδιας θεότητας, οπότε και το πιο διαδεδομένο όνομα (Λούχι) να χρησιμοποιήθηκε για τον πιο ισχυρό χαρακτήρα, την "Κυρά της Πόγιολα", αν και πολλές φορές δεν αναφέρεται καν με το όνομά της παρά μόνο με αυτό τον χαρακτηρισμό.
Τούονι

Στη φινλανδική μυθολογία, ο Τούονι ήταν ο θεός του Κάτω Κόσμου, της Τούονελα. 

Αναφέρεται στο φινλανδικό έπος Καλέβαλα: είναι σύζυγος της Τούονεταρ κι ως παιδιά τους φέρονται η θεά Λόβιαταρ, η Βάμματαρ και η θεότητα Κίβουταρ. 

Στο 16ο κεφάλαιο του έπους, αναφέρεται πως ο σαμάνος Βάιναμοϊνεν ταξιδεύει στην Τούονελα για να αναζητήσει τη γνώση των νεκρών. Στο ταξίδι συναντάει μια αντίστοιχη φιγούρα του Χάροντα, η οποία τον περνάει από τον ποταμό του Τούονι σε ένα νησάκι, όπου δεν βρίσκει τα ξόρκια που αναζητούσε και μετά βίας καταφέρνει να διαφύγει από το μέρος, ρίχνοντας κατάρα σε όποιον ζωντανό προσπαθήσει να φτάσει εκεί.

Κατηγορία:Φινλανδική μυθολογία
Κατηγορία:Θεότητες του θανάτου
Σύμφωνο του Όζιμο

Το Σύμφωνο του Όζιμο υπεγράφη στις 10 Νοεμβρίου 1975 από τη Γιουγκοσλαβία και την Ιταλία στο Όζιμο, χωρίζοντας οριστικά την Ελεύθερη περιοχή της Τεργέστης. Το Σύμφωνο υπεγράφη στα γαλλικά και τέθηκε σε εφαρμογή στις 11 Οκτωβρίου 1977. 

Στηρίχθηκε στο Μνημόνιο Φιλίας που είχε υπογραφεί στο Λονδίνο το 1954, το οποίο έδινε προσωρινή πολιτική διοίκηση της "Ζώνης Α" στην Ιταλία και της "Ζώνης Β" στη Γιουγκοσλαβία. Το Σύμφωνο του Όζιμο καθόρισε μερικώς μόνο το ζήτημα. Η Ζώνη Α, συμπεριλαμβανομένης και της πόλης της Τεργέστης έγινε η ιταλική επαρχία της Τεργέστης αλλά στη Γιουγκοσλαβία παραχωρήθηκε ελεύθερη πρόσβαση στο λιμάνι της πόλης. 

Το ιταλικό Υπουργείο Εξωτερικών δεν ενεπλάκη πότε στις διαπραγματεύσεις, τις οποίες διεύθυνε σχεδόν αποκλειστικά ο τότε γενικός διευθυντής του Υπουργείου Βιομηχανίας και Εμπορίου Εουτζένιο Καρμπόνε ("Eugenio Carbone"), ο οποίος και υπέγραψε το Σύμφωνο για λογαριασμό της Ιταλίας. Για τη Γιουγκοσλαβία υπέγραψε ο τότε Υπουργός των Εξωτερικών Μίλος Μίνιτς ("Miloš Minić").
Βέλλαμο

Στη φινλανδική μυθολογία η Βέλλαμο είναι η θεά της θάλασσας, σύζυγος του θεού Άχτι. Μαζί με τον σύζυγό της κατοικούν στην Άχτολα, παλάτι στον βυθό της θάλασσας. Συχνά απεικονίζεται ως γοργόνα.

* Από τη φινλανδική αυτή θεότητα πήρε το όνομά του ο αστεροειδής 2827 Βέλαμο (2827 Vellamo), που ανακαλύφθηκε το 1942 στο Τούρκου της Φινλανδίας.
Αλαλούμ

Το Αλαλούμ είναι ο τίτλος μίας ελληνικής κινηματογραφικής ταινίας, του 1982, σε σκηνοθεσία Γιώργου Αποστολίδη, Γιάννη Σμαραγδή και Γιάννη Τυπάλδου και σενάριο Γιάννη Κακουλίδη και Χάρρυ Κλυνν και με πρωταγωνιστές τους Χάρρυ Κλυνν, Μάνο Δεστούνη, Τζόλυ Γαρμπή, Δημήτρη Πιατά, Σάσσα Σοφού, Νίτσα Τσαγανέα, Γιώργο Τζιφό και Κώστα Τζούμα.
Λόουχι

Στη φινλανδική μυθολογία, η Λόουχι (φινλ. "Louhi") είναι η βασίλισσα της Πόγιολα, η οποία συχνότατα αναφέρεται μόνο και ως η "Μάγισσα Κυρά του Βορρά". Είναι μια πανίσχυρη μάγισσα που μπορεί να αλλάζει μορφές και να κάνει δυνατά ξόρκια. 

Υπάρχουν πολλοί μύθοι για άθλους που ανέθετε η Λόουχι σε μεγάλους ήρωες, μεταξύ των οποίων ο Ίλμαρινεν και ο Λέμμινκαϊνεν, με έπαθλο μία από τις όμορφες κόρες της, ενώ σε πολλές ιστορίες συγχέεται ή και ταυτίζεται με τη θεότητα του θανάτου, Λόβιαταρ. 

Στο έπος Κάλεβαλα, περιγράφεται η διαμάχη της και ο πόλεμος με τον κύριο αντίπαλο της, το σαμάνο Βέινεμουινεν, ο οποίος μαζί με τους συντρόφους του διεκδικεί το μαγικό Σάμπο από το βασίλειο της Πόγιολα. Αργότερα, για να εκδικηθεί το λαό της Κάλεβα, η Λόουχι τους στέλνει ασθένειες, μια αρκούδα σκοτώνει τα κοπάδια τους, ενώ κρύβει τον Ήλιο και τη Σελήνη από το ουράνιο στερέωμα και κλέβει τη φωτιά από το λαό της Κάλεβα.
Σπιλιμπέργκο

Το Σπιλιμπέργκο (ιταλικά: "Spilimbergo") είναι δήμος της Ιταλίας, στην περιφέρεια του Φρίουλι-Βενετία Τζιούλια, στην επαρχία του Πορντενόνε.
M. Pokora

O M. Pokora ή Matt Pokora (Ματιέ Τοτά) (γεννημένος στις 26 Σεπτεμβρίου του 1985) είναι Γάλλος τραγουδιστής και συνθέτης, πολωνικής καταγωγής.
Ινώ

Στην ελληνική μυθολογία η Ινώ ήταν κόρη του βασιλιά των Θηβών Κάδμου και της Αρμονίας, γνωστή και ως Λευκοθέα όταν αργότερα έγινε θεότητα.
Τεκτονικός Γνώμων και Διαβήτης

right|thumb|Μια συχνή απεικόνιση του Γνώμονα και του Διαβήτη.
thumb|left|220px|Ο Τεκτονικός Γνώμων και Διαβήτης|Γνώμων και Διαβήτης

Ο Γνώμων κι o Διαβήτης είναι το περισσότερο αναγνωρίσιμο σύμβολο του Ελευθεροτεκτονισμού. Ο γνώμων κι ο διαβήτης είναι αρχιτεκτονικά εργαλεία, και χρησιμοποιούνται στον Ελευθεροτεκτονισμό, συμβολικά για να διδάξουν ηθικά μαθήματα. Οι πρακτικοί τέκτονες χρησιμοποιούσαν τον γνώμονα για να διευθετούν τις ορθές γωνίες των κτιρίων και τον διαβήτη για να καθορίζουν τα όρια και τις αναλογίες των τμημάτων των οικοδομών τους. Συμβολικά:
* Ο Γνώμονας έχει να κάνει με το γήινο διότι εφάπτεται της Γης
* Ο Διαβήτης έχει να κάνει το ουράνιο - πνευματικό, διότι από ψηλά σχεδιάζει (Αεί ο Θεός ο Μέγας γεωμετρεί)
Θεοδόσης Παραλίκας

Ο Θεοδόσης Παραλίκας είναι Έλληνας καλαθοσφαιριστής γεννημένος στις 2 Απριλίου 1974.

Αγωνίστηκε στον Άρη από το 1991 έως το 1995 και αναδείχθηκε κυπελλούχος Ελλάδας το 1992 και Κυπελλούχος Ευρώπης το 1993. Επίσης το 1993 ήταν φιναλιστ του κυπέλλου Ελλάδας ενώ το 1994 συμμετείχε στα ημιτελικά του Κυπέλλου Σαπόρτα. Έχει αγωνιστεί και στη ΜΕΝΤ.
Ιγκόρ Μωραΐτης

Ο Ιγκόρ Μωραΐτης ("Igor Moraitov"), γεννημένος στις 29 Ιανουαρίου 1974, είναι πρώην καλαθοσφαιριστής. Γενέτειρά του είναι η Τιφλίδα της Γεωργίας, κομμάτι τότε της Σοβιετικής Ένωσης.

Αγωνίστηκε στον Άρη από το 1991 έως το 1996 και αναδείχθηκε Κυπελλούχος Ευρώπης το 1993 στο Τορίνο και κυπελλούχος Ελλάδας το 1992.

Μετά τον Άρη αγωνίστηκε στις ομάδες Freiburg USC, RB Montecatini Terme, Pallacanestro Trieste, Basket Livorno, Basket Avellino, στον Πανιώνιο και εντέλει στην Alvik Stockholm.
Ιοβάτης

Στην ελληνική μυθολογία, ο Ιοβάτης ήταν βασιλιάς της Λυκίας στη Μικρά Ασία. Κάποτε που ο βασιλιάς της Τίρυνθας Προίτος είχε εκδιωχθεί από τον αδελφό του Ακρίσιο, κατέφυγε στον Ιοβάτη, γεγονός που είχε ως αποτέλεσμα να πάρει την κόρη του Σθενέβοια ως σύζυγο (ο Όμηρος την ονομάζει Άντεια). Στη συνέχεια, ο Λύκιος βασιλιάς του έδωσε στρατό με τον οποίο ο Προίτος κατάφερε να ξανακερδίσει την Τίρυνθα, περιορίζοντας τον Ακρίσιο στο νόμιμο μερίδιό του.

Μετά από καιρό, η Σθενέβοια ερωτεύθηκε τον Βελλεροφόντη (τότε ονομαζόταν Ιππόνοος) και όταν αυτός δεν ανταποκρίθηκε τον συκοφάντησε στον Προίτο ότι θέλησε να τη βιάσει. Τότε ο Προίτος έστειλε τον Βελλεροφόντη στον πεθερό του, τον Ιοβάτη, εφοδιάζοντάς τον με επιστολή που περιείχε "«σήματα λυγρά»" ("Ιλιάδα", Ζ 168), ζητώντας δηλαδή από τον Ιοβάτη να σκοτώσει τον κομιστή, επειδή ο Προίτος, σεβόμενος παλαιότερο έθιμο, δεν ήθελε να σκοτώσει με τα χέρια του άνθρωπο με τον οποίο είχε φάει στο ίδιο τραπέζι.

Ο Ιοβάτης, αφού διάβασε το γράμμα, ανέθεσε στον Βελλεροφόντη αρκετές επικίνδυνες αποστολές, με την ελπίδα πως έτσι θα εκπληρωνόταν η επιθυμία του γαμπρού του χωρίς να χρειασθεί και ο ίδιος να σκοτώσει άνθρωπο. Αντίθετα όμως, αυτό έγινε η αιτία για τα ηρωικά κατορθώματα του Βελλεροφόντη (για περισσότερα βλ. Βελλεροφόντης). Απελπισμένος στο τέλος ο Ιοβάτης, συγκέντρωσε τους γενναιότερους Λυκίους και τους διέταξε να του στήσουν ενέδρα. Κι αυτή όμως η ενέργεια, που στοίχισε τον θάνατο σε όλους τους ανθρώπους του Ιοβάτη, απέτυχε. Μετά από όλα αυτά, ο Ιοβάτης αναγνώρισε την αξία του Βελλεροφόντη, του έδειξε το γράμμα του Προίτου και του ζήτησε να μείνει μαζί του. Του έδωσε ως σύζυγο την κόρη του, τη Φιλονόη (ή Κασσάνδρα, ή Αντίκλεια, ή Αλκιμένη) και τον άφησε διάδοχό του στον θρόνο.
Ιόβης

Στην ελληνική μυθολογία με το όνομα Ιόβης είναι γνωστός ένας από τους 50 γιους τους οποίους απέκτησε ο ήρωας Ηρακλής με τις ισάριθμες Θεσπιάδες (βλ.λ., τις θυγατέρες του ήρωα Θεσπίου της Βοιωτίας). Συγκεκριμένα, ο Ιόβης ήταν παιδί της Κέρθης ή Κήρθης.
Γιώργος Μασλαρινός

Ο Γιώργος Μασλαρινός είναι Έλληνας καλαθοσφαιριστής γεννημένος στις 26/02/1974 στην πόλη Helsiboy της Σουηδίας.
Έχει ύψος 1.93 και αγωνίζεται στη θέση σούτινγκ γκαρντ.

Έχει αγωνιστεί στις ομάδες του Άρη Θεσσαλονίκης, Β.Α.Ο., Φορλί, ΠΑΟΚ, Μαρούσι, Παναθηναϊκός, Πανελλήνιος.

Το 1999 κατέκτησε το κύπελλο Ελλάδος με τον ΠΑΟΚ Το 2001 κατέκτησε με το Μαρούσι το Κύπελλο Σαπόρτα στη Βαρσοβία. Τη σεζόν 2001-2002 έφτασε με το Μαρούσι στα ημιτελικά του Κυπέλλου Κόρατς, ενώ στην Ελλάδα αγωνίστηκε στον τελικό του Κυπέλλου.

Το 2004 αναδείχθηκε πρωταθλητής Ελλάδας αγωνιζόμενος στον Παναθηναϊκό.
Windows Live Spaces

Τα Windows Live Spaces (γνωστά από τους χρήστες τους ως MSN Spaces) είναι ένας ιστότοπος της Microsoft για τη δημιουργία ιστολογίων και κοινωνικών συνομιλιών. Η υπηρεσία κυκλοφόρησε αρχικά το 2004 με την ονομασία MSN Spaces, ως ο κύριος ανταγωνιστής των MySpace, Bebo και 360° της Yahoo!. Τα Windows Live Spaces φιλοξενούν 27 εκατομμύρια επισκέπτες το μήνα από τον Αύγουστο του 2007.
Τζέι Τζέι Άντερσον

Ο Μίτσελ Άντερσον ("Mitchell Keith J.J. Anderson", γεννήθηκε 26 Σεπτεμβρίου 1961) γνωστός ως Τζέι Τζέι Άντερσον είναι Αμερικανός πρώην καλαθοσφαιριστής.

Αγωνίστηκε με την ομάδα του Πανεπιστημίου του Μπράντλεϊ, η οποία το 2010 σε αναγνώριση της προσφοράς του έωσε το όνομά του στο προπονητήριο της ομάδας. 
Ο Άντερσον φοίτησε από το 1978 έως και το 1982 στο Μπράντλεϊ και σημείωσε κατά μέσο όρο 19,2 πόντους και 7,8 ριμπάουντ και η φανέλα του με το νούμερο 11 έχει αποσυρθεί από το κολέγιο.

Αγωνίστηκε στο ΝΒΑ από το 1982 έως το 1985 στους Φιλαδέλφεια 76ερς και στους Γιούτα Τζαζ με 4,8 πόντους και 2,6 ριμπάουντ μέσο όρο. Στη συνέχεια μετακόμισε στην Ευρώπη για να αγωνιστεί με τη Φιρένζε (μ.ο. 29,3 πόντους και 9,1 ριμπάουντ σε σύνολο 185 αγώνων) και τη Σαραγόσα. Τη σεζόν 1992-1993 φορώντας τη φανέλα του Άρη αναδείχθηκε Κυπελλούχος Ευρώπης. Στον τελικό του Κυπέλλου Κυπελλούχων στο Τορίνο σημείωσε 15 πόντους, 9 ριμπάουντ και 2 κλεψίματα. Αγωνίστηκε ακόμα στην Goccia di Carnia Udine και τη Baskonia.
Ράσινγκ Κλουμπ

Η Ράσινγκ Κλουμπ (ισπανικά: "Racing Club") είναι ποδοσφαιρικός σύλλογος της πρώτης κατηγορίας του αργεντίνικου πρωταθλήματος. Ιδρύθηκε στις 25 Μαρτίου του 1903. Έχει χρώματα γαλάζιο και άσπρο και έδρα το "Χουάν Ντομίνγκο Περόν (Juan Domingo Perón)", χωρητικότητας 64.161 θεατών. 

Εδρεύει στην περιοχή της Αβεγιανέδα στο Μπουένος Άιρες και ακολουθείται από μεγάλη μάζα οπαδών. Αιώνια αντίπαλος με την οποία διατηρεί μια από τις εχθρικότερες αντιπαλότητες της Νοτίου Αμερικής είναι η Ιντεπεντιέντε. Η Ράσινγκ είναι μια από τις 5 πέντε μεγάλες ομάδες του Μπουένος Άιρες (Ρίβερ, Μπόκα, Ιντεπεντίεντε, Σαν Λορέντζο οι άλλες τέσσερις).
Βάσκο Ευθύμωφ

Ο Βάσκο Ευθύμωφ ("Vassil Ιliev 'Vasco' Evtimov", 30 Μαΐου 1977) είναι Βούλγαρος καλαθοσφαιριστής γεννημένος στη Σόφια. Αγωνίζεται στη θέση του πάουερ φόργουορντ.

Ασχολήθηκε με το μπάσκετ στο πανεπιστήμιο της Νορθ Καρολάινα και έχει αγωνιστεί στις ομάδες Ορτέζ, Δάφνη, Μαρούσι, Skipper Bologna, Ουράλ Γκρέιτ, Villeurbanne, Caja San Fernando, Lottomatica Roma, Olimpija Ljubjana, Upea Capo d'Orlando, Grupo Capitol Valladolid, Climamio Bologna.

Το 2001 κατέκτησε το Κύπελλο Σαπόρτα αγωνιζόμενος με το Μαρούσι, ενώ έχει αναδειχθεί πρωταθλητής Γαλλίας το 1998 με την Ορτέζ, Ρωσίας το 2002 με την Ουράλ Γκρέιτ και Σλοβενίας το 2006 με την Ολύμπια Λουμπλιάνας.

Έχει αγωνιστεί με την εθνική Γαλλίας στο Ευρωμπάσκετ 2001 και με την εθνική Βουλγαρίας στο Ευρωμπάσκετ 2009.
Αντρέι Λουγκοβόι

Ο Αντρέι Λουγκοβόι είναι επιχειρηματίας και πολιτικός.

Γεννήθηκε το 1966 και το 1987 προσχώρησε στην 9η διεύθυνση της KGB που παρείχε την ασφάλεια για τους κορυφαίους κρατικούς ανώτερους υπαλλήλους. Το 1991 εργάστηκε στην προσωπική μονάδα ασφάλειας του Κρεμλίνου μέχρι την παραίτησή του, το 1996. Για ένα χρονικό διάστημα εργάστηκε ως σωματοφύλακας του πρώην πρωθυπουργού Γεγκόρ Γκαϊντάρ.

Δραστηριοποιήθηκε επιχειρηματικά στον τομέα ιδιωτικής ασφάλειας. Από την 1η Νοεμβρίου του 2006 αναμείχθηκε στην υπόθεση του Λιτβινένκο. Ο θάνατος του Λιτβινένκο σύμφωνα με τις βρετανικές αρχές οφείλεται στον Αντρέι Λουγκοβόι, του οποίου η έκδοση ζητήθηκε από τη Μόσχα. Η ρωσική κυβέρνηση αρνήθηκε με αποτέλεσμα να δημιουργηθεί διπλωματική κρίση μεταξύ της Ρωσίας - Βρετανίας.

Το 2007 εκλέχτηκε με το ακροδεξιό κόμμα LDPR του Βλαντιμίρ Ζιρινόφσκι βουλευτής στη Δούμα.
Κώστας Καϊάφας

Ο Κώστας Καϊάφας (Λευκωσία, 22 Σεπτεμβρίου 1974) είναι Κύπριος πρώην διεθνής ποδοσφαιριστής που αγωνιζόταν στον χώρο της μεσαίας γραμμής και νυν επαγγελματίας προπονητής. Ως ποδοσφαιριστής αγωνίστηκε σχεδόν αποκλειστικά στην Ομόνοια, ολοκληρώνοντας τη σταδιοδρομία του στην Αλκή Λάρνακας. Μετά την απόσυρσή του από την ενεργό δράση ακολουθεί προπονητική καριέρα έχοντας περάσει από τους πάγκους διαφόρων συλλόγων της Α΄ Κατηγορίας (Αλκή, Ομόνοια, Άρης Λεμεσού και Ερμής Αραδίππου). Από τον Νοέμβριο του 2020 βρίσκεται στην τεχνική ηγεσία της ΕΝ.Α.Δ. Πόλης Χρυσοχούς.
Μιχάλης Μορφής

Ο Μιχάλης Μορφής (15 Ιανουαρίου 1979) είναι Κύπριος διεθνής ποδοσφαιριστής που αγωνίζεται στη θέση του τερματοφύλακα.
Ντίνο Τζοφ

Ο Ντίνο Τζοφ ("Dino Zoff", γεννήθηκε 28 Φεβρουαρίου 1942) είναι διεθνής Ιταλός πρώην τερματοφύλακας, που αγωνίστηκε 112 φορές στην Εθνική Ιταλίας έως την ηλικία των 40 ετών. Θεωρούμενος ως ένας από τους κορυφαίους στη θέση του όλων των εποχών ψηφίστηκε 3ος καλύτερος του 20ού αιώνα στις εκλογές της IFFHS.
Ίππη

Στην ελληνική μυθολογία με το όνομα `Ιππη (από τη λέξη "ίππος" = άλογο) είναι γνωστά τα ακόλουθα δύο διαφορετικά πρόσωπα:

# Κόρη του Κενταύρου Χείρωνα και της Χαρικλούς. Η Ίππη έπεσε θύμα βιασμού από τον Αίολο, με αποτέλεσμα να μείνει έγκυος. Τότε πήγε στο Πήλιο κρυφά από τον πατέρα της και ικέτευσε τους θεούς να της δώσουν τη δυνατότητα να γεννήσει κρυφά το τέκνο της. Αυτό και έγινε, και η Ίππη γέννησε τη Μελανίππη ή Άρνη (μυθολογία). Στη συνέχεια, οι θεοί (αναφέρεται συγκεκριμένα η Άρτεμη) τη λυπήθηκαν και τη μεταμόρφωσαν σε αστερισμό που έχει το σχήμα φοράδας. Αυτός ο αστερισμός θεωρείται συνήθως ότι είναι ο σημερινός Πήγασος.
# Μια άλλη ονομασία της Ιόπης, της υποτιθέμενης συζύγου του Θησέα.
Ιοδάμα

Κατά την ελληνική μυθολογία η Ιοδάμα ήταν ιέρεια της Ιτωνίας Αθηνάς στην αρχαία Κορώνεια Βοιωτίας.

Σύμφωνα με τον μύθο η Ιοδάμεια ήταν θυγατέρα του Θεσσαλού ήρωα Ιτώνου, εγγονή του Αμφικτύονα και δισεγγονή του Δευκαλίωνα και της Πύρρας. Κάποια νύχτα η Ιοδάμα είδε την κεφαλή της Μέδουσας στην ασπίδα της Αθηνάς ή να φέρεται στο στήθος εκείνης και αμέσως απολιθώθηκε. Κατ΄ άλλο μύθο είδε την Αθηνά νύκτα έχοντας το πρόσωπο της Μέδουσας και ομοίως απολιθώθηκε. Από τότε οι κάτοικοι που ανήγειραν προς τιμή της βωμό διόριζαν ιερόδουλο υπεύθυνη για την διατήρηση μόνιμης φωτιάς («άσβεστης φλόγας») στον βωμό της Ιοδάμας επαναλαμβάνοντας τρεις φορές: "«Η Ιοδάμα ζει και ζητεί πυρ»". 
Αυτό ίσχυε τουλάχιστον μέχρι την εποχή του Παυσανία, ο οποίος και διέσωσε την παράδοση αυτή (Θ΄ 34, 2).

Την Ιοδάμα την ερωτεύθηκε ο Δίας και απέκτησε μαζί της μία κόρη, τη Θήβη, την οποία αργότερα πάντρεψε με τον Ώγυγο.

Μία παραλλαγή του μύθου που αναφέρει ο Ι. Τζέτζης (και αποδίδει στον Σιμωνίδη το γενεαλόγο και τον Απολλώνιο), λέει ότι η Αθηνά και η Ιοδάμα ήταν αδελφές και η Αθηνά πολεμώντας την Ιοδάμα τη σκότωσε. Ο μύθος αυτός δίνεται και από το Μέγα Ετυμολογικόν, όπου αναφέρεται ότι σύμφωνα με τον γενεαλόγο Σιμωνίδη, ο Ίτωνας είχε δυο κόρες, την Αθηνά και την Ιοδάμα, οι οποίες ενεπλάκησαν σε μάχη και η Αθηνά (Ιτωνία, κόρη του Ίτωνα δηλαδή) σκότωσε την Ιοδάμα
Ιπποθόωντας

Στην ελληνική μυθολογία ο Ιπποθόωντας (Ιπποθόων) ήταν ήρωας της Αττικής, που έδωσε το όνομά του στην Ιπποθοωντίδα φυλή, μία από τις δέκα φυλές της αρχαίας Αττικής. Ο Ιπποθόων ήταν νόθος γιος του θεού Ποσειδώνα και της Αλόπης, όπως γράφει ο Αρποκρατίων, ο οποίος με τη σειρά του βασίζεται στο δράμα του Ευριπίδη «Αλόπη». Επομένως, ο Ιπποθόων ήταν εγγονός του βασιλιά της Ελευσίνας Κερκύονα. Η Αλόπη άφησε έκθετο τον Ιπποθόωντα μόλις τον γέννησε, και τον βρήκε μία φοράδα, η οποία και τον θήλασε (από εκεί προήλθε το όνομα του ήρωα). Στη συνέχεια τον βρήκαν βοσκοί και με τον καιρό αποκαλύφθηκε η αλήθεια. Τότε ο Κερκύονας φυλάκισε την Αλόπη και άφησε ξανά έκθετο το μικρό. Τον Ιπποθόωντα τον βρήκαν και πάλι βοσκοί.

Κάποτε, ο Θησέας σκότωσε τον Κερκύονα, οπότε ο Ιπποθόων, μεγάλος πια και γνωρίζοντας την καταγωγή του, του ζήτησε το βασίλειο του παππού του. Ο Θησέας, ο οποίος γνώριζε πως ο Ιπποθόων ήταν γιος του Ποσειδώνα, δέχθηκε, καθώς και ο ίδιος κατά μία εκδοχή καταγόταν από τον θεό της θάλασσας (βλ.λ. Θησέας).

Ο Παυσανίας αναφέρει (Α΄ 38, 4) ότι υπήρχε προς τιμή του Ιπποθόωντα ιδιαίτερο ηρώο στο Θριάσιο Πεδίο, το Ιπποθώντιον: "«`Εστι δε Ιπποθόωντος ηρώον, αφ' ού την φυλήν ονομάζουσι, και πλησίον Ζάρηκος.»
Ιππώ

Στην ελληνική μυθολογία με το όνομα Ιππώ (από τη λέξη "ίππος" = άλογο) είναι γνωστή η θυγατέρα του Σκεδάσου από τα Λεύκτρα. Αδελφή της ήταν η Μολπία, όπως γράφει ο Παυσανίας. Οι Λακεδαιμόνιοι Φρουραρχίδας και Παρθένιος βίασαν τις δύο αδελφές. Από τη ντροπή τους η Ιππώ και η Μολπία αυτοκτόνησαν (απαγχονίσθηκαν). Ο Σκέδασος ζήτησε από τους Σπαρτιάτες να τιμωρήσουν τους δύο βιαστές. Μη μπορώντας όμως να το κατορθώσει, αυτοκτόνησε και αυτός, αφήνοντας κατάρες στους Σπαρτιάτες.

Οι κατάρες του Σκεδάσου «έπιασαν τόπο» στην Ιστορία: όταν το 371 π.Χ. έγινε η Μάχη των Λεύκτρων, ο Επαμεινώνδας τόνιζε στους επιτελείς ότι πρώτα έπαιρναν εκδίκηση για τη σπαρτιάτικη εκείνη ατιμία και δευτερευόντως πολεμούσαν για τη σωτηρία των Θηβών. Η ήττα του Κλεομβρότου ικανοποίησε πλήρως την εκδίκηση αυτή.
Ιππομέδοντας

Στην ελληνική μυθολογία ο Ιππομέδοντας (Ιππομέδων) είναι ο ένας από τους επτά αρχηγούς που εξεστράτευσαν ενάντια στη Θήβα ("Επτά επί Θήβας").

Ο Ιππομέδων ήταν γιος του Αριστομάχου και της Μητιδίκης, και ανεψιός του Αδράστου. Σε άλλη παράδοση, ωστόσο, εμφανίζεται ως γιος του Ταλαού. Ο Ιππομέδοντας φημιζόταν για το γιγαντιαίο ανάστημά του και την τεράστια δύναμή του. Η ασπίδα του απεικόνιζε πάνω της το τέρας Τυφώνα να βγάζει φωτιά απ' τα ρουθούνια του. Λεγόταν ότι κατοικούσε στη Λέρνη: ο Παυσανίας αναφέρει (Β΄ 36, 8) ότι είδε εκεί ερείπια και θεμέλια του ανακτόρου του πάνω στον Ποντίνο λόφο. Σύμφωνα με άλλη παράδοση πάντως, κατοικούσε στις Μυκήνες.

Στη μάχη που έγινε μπροστά στις πύλες της Θήβας, στην εκστρατεία των «Επτά επί Θήβας», ο Ιππομέδοντας σκοτώθηκε από τον Ίσμαρο ή τον Υπέρβιο ενώ σύμφωνα με άλλες πηγές, χτυπήθηκε από τα βέλη των Θηβαίων και πνίγηκε στον Ισμηνό ποταμό. Γιος του Ιππομέδοντα ήταν ο Πολύδωρος, ένας από τους «Επιγόνους». Ο Παυσανίας γράφει (Ι΄ 10, 3) ότι οι Αργείοι αφιέρωσαν άγαλμα του Ιππομέδοντα στους Δελφούς.
Νιλς Χένρικ Άμπελ

Ο Νιλς Χένρικ Άμπελ (Niels Henrik Abel, 5 Αυγούστου 1802-6 Απριλίου 1829) ήταν σημαντικός Νορβηγός μαθηματικός, με πρωτοποριακή συνεισφορά σε πολλούς τομείς. Το πιο διάσημο επίτευγμά του είναι η πρώτη πλήρης απόδειξη αδυναμίας επίλυσης της γενικής πεντωνυμικής εξίσωσης. Αυτή η ερώτηση ήταν ένα από τα εκκρεμή ανοιχτά προβλήματα της εποχής του και δεν είχε επιλυθεί επί πάνω από 250 χρόνια. Ήταν επίσης καινοτόμος στον τομέα των ελλειπτικών συναρτήσεων, και ανακάλυψε τις "Αμπελιανές συναρτήσεις", που φέρουν το όνομά του. Έκανε τις ανακαλύψεις του ενώ ζούσε στη φτώχεια και πέθανε σε ηλικία 26 ετών από φυματίωση.

Το μεγαλύτερο μέρος του έργου του έγινε στα έξι-επτά χρόνια της επαγγελματικής του ζωής. Όσον αφορά τον Άμπελ ο Γάλλος μαθηματικός Σαρλ Ερμίτ είπε: «Ο Άμπελ άφησε στους μαθηματικούς αρκετά ώστε να απασχοληθούν για πεντακόσια χρόνια». Ένας άλλος Γάλλος μαθηματικός, ο Αντριάν-Μαρί Λεζάντρ, είπε: «quelle tête celle du jeune Norvégien ! " ("τι κεφάλι αυτό του νεαρού Νορβηγού!"). 

Το Βραβείο Άμπελ στα μαθηματικά, που προτάθηκε αρχικά το 1899 για να συμπληρώσει τα Βραβεία Νόμπελ, απονέμεται προς τιμήν του.
Βασίλης Γκούμας

Ο Βασίλης Γκούμας είναι Έλληνας πρώην διεθνής καλαθοσφαιριστής γεννημένος στις 15 Νοεμβρίου 1946. Έχει ύψος 1,96 μέτρα και βάρος 104 κιλά. Αγωνιζόταν στη θέση του πάουερ φόργουορντ και υπήρξε ένας από τους κορυφαίους στην ιστορία του ελληνικού μπάσκετ.
Το προσωνύμιό του ήταν "ο αυτοκράτορας"
Ισαία

Στην ελληνική μυθολογία με το όνομα Ισαία είναι γνωστή μία θυγατέρα του Αγήνορα και της Δαμνούς, εγγονή του θεού Ποσειδώνα. Αδέλφια της Ισαίας ήταν η Μελία και ο Φοίνικας. Ως ετεροθαλή της αδέλφια (με μητέρα την Τηλέφασσα) αναφέρονται οι Ευρώπη, Κάδμος, Κίλικας και Θάσος. Η Ισαία παντρεύτηκε τον Αίγυπτο.
Sagar Pawan

Οι Sagar Pawan (Αγγλικά: Sea breeze, μετάφραση: Θαλάσσια Αύρα) είναι το ακροβατικό αεροπορικό σμήνος επιδείξεων της Ναυτικής Αεροπορίας της Ινδίας. Η ομάδα χρησιμοποιεί τέσσερα αεροσκάφη Kiran Mk II, Ινδικής σχεδίασης και κατασκευής, και έχει ως έδρα την αεροναυτική βάση του Dabolim στην Γκόα. Τα αεροσκάφη της ομαδας είναι βαμένα σε σκούρο μπλέ και άσπρο χρώμα. Η ομάδα δημιουργήθηκε το 2003 και έδωσε την πρώτη της επίδειξη στους εορτασμούς για τα 50 χρόνια της Ινδικής Ναυτικής Αεροπορίας, τον Μάιο του 2003. Από τότε έχουν δώσει πολλές επιδείξεις σε όλη την Ινδία καθώς και στο Διεθνές Φεστιβάλ Κινηματογράφου της Ινδίας. Η ομάδα σήμερα είναι μία από τις δύο ενεργές Ναυτικές Ακροβατικές Ομάδες στον κόσμο, μαζί με τους Blue Angels του Αμερικανικού Ναυτικού.
Αργύρης Καμπούρης

Ο Αργύρης Καμπούρης (Αστυπάλαια, 24 Ιανουαρίου 1962) είναι Έλληνας πρώην καλαθοσφαιριστής και νυν προπονητής. Αποτελεί εμβληματική φυσιογνωμία στην ιστορία του Ολυμπιακού Πειραιώς, ενώ, αναμφισβήτητα, η πιο σημαντική στιγμή στην καριέρα του υπήρξε το Ευρωμπάσκετ του 1987, όταν στον τελικό με τη Σοβιετική Ένωση ευστόχησε στις δυο τελευταίες βολές του αγώνα και χάρισε το τρόπαιο στην Εθνική Ελλάδας. Τα τελευταία χρόνια εργάζεται στα τμήματα υποδομής του Ολυμπιακού ως τεχνικός σύμβουλος.
Γκύντερ Λίτφιν

Ο Γκύντερ Λίτφιν (γερμ.: "Günter Litfin", 19 Ιανουαρίου 1937 - 24 Αυγούστου 1961) ήταν το πρώτο θύμα του Τείχους του Βερολίνου. 

Ο Λίτφιν, ράφτης από τη συνοικία του Βερολίνου Βάϊσενζεε ήταν μέλος της παράνομης οργάνωσης του συντηρητικού κόμματος του Δυτικού Βερολίνου CDU. Εργαζόταν στη Δύση, στην περιοχή του Ζωολογικού Κήπου, και είχε βρει κατοικία στο δυτικό τμήμα της πόλης. Ήδη από την 12η Αυγούστου είχε μεταβεί με τον αδερφό του στο Σαρλόττενμπουργκ για να επιπλώσει το νέο του διαμέρισμα. Όμως η οικοδόμηση του τείχους το επόμενο πρωί έθεσε τέρμα στα σχέδιά του να μετακομίσει στο δυτικό τομέα. Γι’ αυτό το λόγο αποτόλμησε απόπειρα απόδρασης περίπου στις τέσσερις η ώρα την 24η Αυγούστου, που είχε ως αποτέλεσμα το θανάσιμο τραυματισμό του. 

Ο Λίτφιν σχεδίαζε, ξεκινώντας από την περιοχή Χούμπολτχαφεν στο κέντρο του Βερολίνου, να διασχίσει κολυμπώντας το κανάλι του ποταμού Σπρέε και να διαφύγει στο Δυτικό Βερολίνο. Όμως εντοπίστηκε από την αστυνομία και καθώς σήκωσε τα χέρια του από το νερό πυροβολήθηκε από τους φρουρούς και τραυματίστηκε θανάσιμα. 

Στη μνήμη του Γκύντερ Λίτφιν και των άλλων θυμάτων του τείχους στήθηκε το 1992 μία αναμνηστική πλάκα στη οδό Ινβαλίντεν του Βερολίνου. Επίσης, μία οδός στη συνοικία Βάϊσενζεε πήρε το όνομά του.
Ροδόλφειοι Πίνακες

Η χαρακτηριστική εικόνα της [[Προμετωπίδα|προμετωπίδας]] των "Ροδόλφειων Πινάκων" τιμά τους μεγάλους αστρονόμους του παρελθόντος: Τον [[Ίππαρχος ο Ρόδιος|`Ιππαρχο]], τον [[Κλαύδιος Πτολεμαίος|Πτολεμαίο]], τον [[Νικόλαος Κοπέρνικος|Κοπέρνικο]] και ιδίως τον [[Τυχό Μπραχέ|Τύχωνα]].Ροδόλφειοι Πίνακες (ή Ροδολφινοί Πίνακες) ονομάζεται μια σειρά πινάκων με τις κινήσεις των πλανητών και μια σειρά αστρικών καταλόγων που δημοσίευσε το 1627 ο μεγάλος Γερμανός αστρονόμος Γιοχάνες Κέπλερ. Ήταν βασισμένοι στις ακριβείς παρατηρήσεις του Τύχο Μπράχε. Παρέχουν με ακρίβεια μερικών πρώτων λεπτών της μοίρας τις θέσεις 1055 άστρων. Επίσης έχουν οδηγίες και πίνακες για τον εντοπισμό τον πλανητών του Ηλιακού Συστήματος. Είναι οι πρώτοι που περιέχουν διορθωτικούς συντελεστές για την ατμοσφαιρική διάθλαση, καθώς και λογαριθμικούς-αντιλογαριθμικούς πίνακες επεξεργασμένους από τον ίδιο τον Κέπλερ.

Το όνομά τους το οφείλουν στον αυτοκράτορα της Αγίας Ρωμαϊκής Αυτοκρατορίας του Γερμανικού `Εθνους Ροδόλφο Β΄: ήταν ένας φόρος τιμής του Κέπλερ στον «προστάτη» του.

Οι νέοι πίνακες ξεπερνούσαν τους παλαιότερους: τους «Πρωσικούς» ή «Προυτενικούς» Πίνακες του Ράινχολντ (1551) και τους Αλφόνσειους Πίνακες (13ος αιώνας μ.Χ.). Σκοπός των "Ροδόλφειων Πινάκων" ήταν αρχικώς η παροχή ενός ακριβούς εργαλείου για την κατάρτιση ωροσκοπίων.
Surya Kiran

thumb|right|300px|Οι Surya Kiran
Οι Surya Kiran (Αγγλικά: Sun Rays, μετάφραση: Ηλιακτίδες) είναι το ακροβατικό αεροπορικό σμήνος επιδείξεων της Πολεμικής Αεροπορίας της Ινδίας, απόγονοι των Thunderbolts (Κεραυνοί). Η ομάδα χρησιμοποιεί Ινδικής σχεδίασης και κατασκευής αεροσκάφος Kiran Mk II και έχουν ως έδρα την αεροπορική βάση Bidar. Η Ινδική Αεροπορία έχει παραγγείλει 16 νέα αεροσκάφη HJT-36 τα οποία θα αντικαταστήσουν τα Kiran MK II.
Sarang

Οι Sarang είναι η ομάδα επιδείξεων ελικοπτέρων της Πολεμικής Αεροπορίας της Ινδίας, και ένα από τα τέσσερα επαγγελματικά ακροβατικά σμήνη ελικοπτέρων στον κόσμο, μαζί με τους Black Cats του Βρετανικού Ναυτικού, τους Scorpion της Πολωνικής Πολεμικής Αεροπορίας και τους Blue Eagles του Βρετανικού Στρατού. Η ομάδα χρησιμοποιεί τρία ελικόπτερα HAL Dhruv, Ινδικής σχεδίασης και κατασκευής. "Sarang" σημαίνει Παγώνι στα Σανσκριτικά, το οποίο είναι και το εθνικό πτηνό της Ινδίας. Η ομάδα δημιουργήθηκε το 2003 και έκανε την πρώτη διεθνή της εμφάνιση στην Ασιατική Αεροδιαστημική Έκθεση, στην Σιγκαπούρη, το 2004. Ακόμα έχει δώσει επιδείξεις στην αεροπορική έκθεση του Farnborough της Μεγάλης Βρετανίας και σε Ινδικά αεροπορικά show. 

Τον Φεβρουάριο του 2007 η ομάδα είχε το πρώτο θανατηφόρο της ατύχημα, όταν ένα από τα ελικόπτερά της συνετρίβη κατά τη διάρκεια δοκιμαστικών, σκοτώνοντας τον ένα πιλότο και τραυματίζοντας τον άλλο.
Κώστας Σαραλιώτης

Ο Κώστας Σαραλιώτης (1947) είναι Έλληνας διεθνής πρώην ποδοσφαιριστής, ο οποίος αγωνιζόταν στη θέση του τερματοφύλακα.
Αβεσσαλώμ

thumb|right|200px|Το τέλος του Αβεσαλώμ
Το όνομα Αβεσσαλώμ είναι σύνθετη εβραϊκή λέξη «άμπα + σαλόν», που σημαίνει «πατέρας ειρήνης» ή «ειρηνικός» την οποία και απέδωσαν οι «Εβδομήκοντα» μεταφραστές της Αγίας Γραφής με το όνομα Αβεσσαλώμ. 

Ο Αβεσσαλώμ ήταν ο τρίτος γιος του προφητάνακτα Δαυίδ, περίφημος για την ομορφιά του και ιδίως για τα πλούσια και ωραία μαλλιά του. «"Δεν υπήρχε", κατά τις Γραφές, "μεταξύ των Ισραηλιτών άλλος τόσο ωραίος όπως ο Αβεσσαλώμ, όπου από τα πέλματα των ποδιών του μέχρι τη κορυφή της κεφαλής του δεν παρουσίαζε το παραμικρό ελάττωμα"». Τον κατέλαβε όμως η υπεροψία όταν έγινε αντικείμενο θαυμασμού και αγάπης από τον λαό. Αυτό συνετέλεσε στην υποψία του Βασιλέως πατέρα του όταν ο Αβεσσαλώμ σκότωσε τον μεγαλύτερο αδελφό του, τον Αμνών, πρωτότοκο γιο του Δαυίδ.
Ο Αβεσσαλώμ προκειμένου να αποφύγει τη πατρική οργή αυτοεξορίσθηκε στη Γεσσούρ, όπου και παρέμεινε εκεί τρία χρόνια μέχρι που ο πατέρας του, του επέτρεψε την επιστροφή του. Εκμεταλλευόμενος όμως ο Αβεσσαλώμ την αγάπη που του έτρεφε ο λαός μόλις επέστρεψε εξήγειρε αυτόν σε επανάσταση εναντίον του πατέρα του. Τότε ο Δαυίδ αναγκάσθηκε να εγκαταλείψει την πρωτεύουσα της χώρας του την Ιερουσαλήμ και να μεταβεί εκτός αυτής, όπου αφού συγκέντρωσε στρατεύματα, κινήθηκε πλέον εναντίον του γιου του επιστρέφοντας στη πόλη. Αρχηγός του βασιλικού στρατού ανέλαβε ο στρατηγός Ιωάβ, με την ρητή όμως εντολή να μη σκοτώσει τον Αβεσσαλώμ. Τα αντίπαλα στρατεύματα συναντήθηκαν κοντά στο δάσος του Εφραίμ, όπου και ακολούθησε λυσσώδης μάχη που κατέληξε σε νίκη του Ιωάβ, αφού κατέσφαξε και όσους συνέλαβε αιχμαλώτους. 
[[Αρχείο:Tomb of Avshalom in the Kidron Valley;.jpg|thumb|right|180px|
Ο Τάφος του Αβεσαλώμ
Ο Αβεσσαλώμ επιβαίνοντας σε ημίονο προσπάθησε να διασωθεί και καθώς αυτό κάλπαζε τα ωραία του μαλλιά μπλέχτηκαν σε κλαδιά του δάσους, όπου και έμεινε κρεμασμένος μέχρι που τον πρόφθασε ο Ιωάβ. Παρά όμως την εντολή που είχε λάβει, διαπέρασε με το ακόντιό του το σώμα του κρεμασμένου Αβεσσαλώμ στο στήθος, όπου και πέθανε. Αλλόφρων ο Δαυίδ θρήνησε το θάνατο του γιου του. Από εκείνους τους θρήνους παρέμεινε παροιμιώδης ο αντίλαλος: «Υιέ μου, Υιέ μου Αβεσσαλώμ».

Σημειώνεται ότι έξω από την Ιερουσαλήμ σώζεται μέχρι σήμερα οικοδόμημα (στύλος) που φέρει το όνομα «Τάφος του Αβεσσαλώμ», που προφανώς όμως πρόκειται για μνημείο της μεταγενέστερης ελληνορωμαϊκής εποχής. Έχει βάση περίπτερο τετράγωνο που υψώνεται κυλινδρικά και καταλήγει σε κόλουρο κώνο.
Μυτιληνιοί

Το χωριό Μυτιληνιοί βρίσκεται στο κέντρο του νησιού της Σάμου, στους ανατολικούς πρόποδες του βουνού Καρβούνης (ή Άμπελος), στο δυτικό άκρο της ομώνυμης κοιλάδας, ενώ το υψόμετρο του είναι στα 120 μέτρα. Το χωριό είναι κτισμένο σε τέτοιο σημείο που δεν φαίνεται η θάλασσα. Αυτό δείχνει ότι μπορεί να χτίστηκε σε αυτό το σημείο για τον φόβο των πειρατών που υπήρχαν παλιά.

Οι Μυτιληνιοί ήταν το πρώτο αγροτικό κέντρο της Σάμου. Είναι ένα από τα μεγαλύτερα χωριά της Σάμου σε πληθυσμό και παραγωγή καλών και εκλεκτών προιόντων. Η περιφέρεια των Μυτιληνιών αρχίζει έξω από το Κοκκάρι και φτάνει κοντά στο Πυθαγόρειο. Το χωριό είναι χτισμένο αμφιθεατρικά πάνω σε τρείς λόφους και στη μέση της κατάφυτης και πολύ γόνιμης κοιλάδας του Χησίου (μεγάλο ρέμα) και βλέπει ένα μικρό κομμάτι του Επταστάδιου και της ψηλής Μυκάλης.
μικρογραφία|320x320εσ|Πανοραμική φωτογραφία των Μυτιληνιών
Οι κάτοικοι του χωριού είναι κατά βάση γεωργοί. Κύρια προιόντα που παράγουν είναι λάδι, κρασί, φρούτα και λαχανικά. Επίσης παράγουν κτηνοτροφικά και πτηνοτροφικά προιόντα κυρίως για την κάλυψη των δικών τους αναγκών. Παλιότερα καλλιεργούσαν καπνό και δημητριακά.

Το χωριό απέχει 7 Km από την πόλη του Πυθαγορείου, 13 Km από την πόλη της Σάμου, 35 Km από την πόλη του Καρλοβάσου και 33 Km από τον Μαραθόκαμπο.

Σύμφωνα με την τελευταία απογραφή πληθυσμού που έγινε το 2011, το χωριό των Μυτιληνιών έχει 1.982 κατοίκους.